
A jó vezető ismérvei a női vezetési stílus tükrében, hazai és nemzetközi viszonylatban

A nemi alapon meghatározott vezetési stílus kérdése egészen a kétezres évek elejéig meglehetősen vitatott volt. Ennek hátterében a modernkori feminizmus egyik legnagyobb vitáját fedezhetjük fel arról, hogy a női vezetők stílusa különbözik-e a férfiaktól a munka világában, vagy pedig ugyanolyanok, és helytelen dolog másként kezelnünk a két nem tagjait. Napjainkban egyre inkább a nők különbözőségére, egyedülálló adottságaira és azok pozitív hozadékaira terelődik a figyelem. Dolgozatomban mélyinterjúkra épülő primer kutatás segítségével keresem a választ azokra a kérdésekre, hogy (1) melyek a jó vezető legfőbb ismérvei és személyiségjegyei, (2) létezik-e női vezetési stílus, valamint, hogy (3) a női vezetők mely kvalitásaikat tudják munkájuk során leginkább hasznosítani, és ezek mennyiben egyeznek a jó vezetőknek tulajdonított készségekkel és képességekkel. Kutatásom eredményei arra világítanak rá, hogy a nemeket érintő sztereotípiák napjainkban is jelen vannak a munkaerőpiacon. Egyre inkább előtérbe kerül azonban a diverzitás kezelésének szükségessége, valamint annak fontossága, hogy a vezetők nemtől függetlenül megőrizzék önazonosságukat munkájuk során, és – mind a vállalat, mind saját maguk hasznára – kamatoztatni tudják többek között a nemükből fakadó előnyös képességeiket, valamint attribútumaikat.



